III.
Organizácie navrhované na zaradenie do transformácie na neziskové organizácie poskytujúce všeobecne prospešné služby
1.	Slovenský ústav technickej normalizácie, Bratislava
Slovenský ústav technickej normalizácie (ďalej len „SUTN“) bol zriadený k 1. januáru 1993 ako rozpočtová organizácia. Od 1. januára 1999 je SÚTN štátnou príspevkovou organizáciou. V súlade s § 6 ods. 2 zákona č. 264/1999 Z. z. o technických požiadavkách na výrobky a o posudzovaní zhody vydal predseda ÚNMS SR rozhodnutie, ktorým určil SÚTN jedinou právnickou osobou na tvorbu, schvaľovanie a vydávanie slovenských technických noriem. Rozhodnutie o určení bolo zverejnené v Zbierke zákonov SR č. 12/2000, v oznámení č. 25.
SÚTN sa stal 17. januára 2000 Národným normalizačným orgánom a ako taký zabezpečuje technickú normalizáciu v Slovenskej republike a je členom európskych a medzinárodných normalizačných organizácií: Európsky výbor pre normalizáciu (CEN), Európsky výbor pre normalizáciu v elektrotechnike (CENELEC), Európsky inštitút pre telekomunikačné normy (ETSI), Medzinárodná organizácia pre normalizáciu (ISO) a Medzinárodná elektrotechnická komisia (IEC).
SÚTN poskytuje jedinou organizáciou, ktorá je určená na tvorbu, schvaľovanie a vydávanie slovenských technických noriem. Činnosť SÚTN je možné charakterizovať ako činnosť podľa § 2 ods. 2 písm. f) zákona č. 213/1997 Z. z.
2.	Slovenská legálna metrológia, Banská Bystrica
Slovenská legálna metrológia (ďalej len „SLM“) je od 1. januára 1994 štátnou príspevkovou organizáciou bez príspevku štátu, ktorá zabezpečuje úlohy podľa zákona č. 142/2000 Z. z. o metrológii.
SLM hospodári podľa zákona NR SR č. 303/1995 Z. z. o rozpočtových pravidlách v znení neskorších predpisov. Počas celej existencie jej nebol poskytnutý príspevok od štátu a svoju činnosť zabezpečovala výlučne z vlastných zdrojov. Na štátny rozpočet je napojená predpísaným odvodom, ktorý za roky 1994 – 2002 predstavoval 17 012 tis. Sk. Po prijatí zákona č. 291/2002 Z. z. o štátnej pokladnici v roku  2002 jej na rok 2003 nebol zriaďovateľom predpísaný odvod nakoľko sa odvodová povinnosť štátnych príspevkových organizácii zmenila na daňovú.
Predmet činnosti vymedzený zriaďovacou listinou a zákonom č. 142/2000 Z. z. o metrológii ako určenej organizácie má charakter všeobecne prospešných služieb podľa zákona č. 213/1997 Z. z. v znení neskorších predpisov. Poslaním legálnej metrológie je kontrolovať správnosť meradiel a merania na zabezpečenie ochrany spotrebiteľa, ochrany zdravia, majetku, životného prostredia a bezpečnosti pri práci. Jej cieľom je zabezpečiť dôveryhodnosť výsledkov meraní, poskytnúť verejnú záruku jednotnosti a správnosti meraní. Z vyššie uvedeného vyplýva, že činnosti v oblasti legálnej metrológie nemôžu byť predmetom voľnej súťaže podnikateľských subjektov za účelom dosahovania zisku.
SLM je určenou organizáciou, ktorá vykonáva metrologickú kontrolu vo vymedzenom rozsahu podľa zákona o metrológii to znamená, vykonáva úradné merania, prvotné a následné overenie určených meradiel, preveruje spôsobilosť žiadateľov o autorizáciu alebo registráciu. Činnosť SÚTN je možné charakterizovať ako činnosť podľa § 2 ods. 2 písm. g) zákona č. 213/1997 Z. z.